贈别若虚
作者：釋德洪
朝代：宋

paragraphs: 殘暑霽嚴威，新涼釀歸思。
夢驚聞松聲，兩鬢到萬事。
中情怯離别，此别仍對子。
追惟初識面，寧復訃有此。
明朝舟洞庭，驚浪銀山起。
醉眼失湘楚，妙語淩淮泗。
我如浮水葉，遇坎當自止。
行將看荆山，歸老鹿門寺。
今不欠無言，但是欠一死。
淮山有奇逸，要是天下士。
若問寂音老，煩君一舉似。